Document ID: 32020R0474

Reference:
1.4.2020
EL
Επίσημη Εφημερίδα της Ευρωπαϊκής Ένωσης
L 100/12
ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2020/474 ΤΗΣ ΕΠΙΤΡΟΠΗΣ
της 20ής Ιανουαρίου 2020
σχετικά με την ευρωπαϊκή βάση δεδομένων σκαφών
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη την οδηγία (ΕΕ) 2016/1629 του Ευρωπαϊκού Κοινοβουλίου και του Συμβουλίου, της 14ης Σεπτεμβρίου 2016, σχετικά με τη θέσπιση τεχνικών προδιαγραφών για τα πλοία εσωτερικής ναυσιπλοΐας, την τροποποίηση της οδηγίας 2009/100/ΕΚ και την κατάργηση της οδηγίας 2006/87/ΕΚ (1), και ιδίως το άρθρο 19 παράγραφος 7,
Εκτιμώντας τα ακόλουθα:
(1)
Για να εξασφαλιστεί η ομαλή εφαρμογή της οδηγίας (ΕΕ) 2016/1629, θα πρέπει να χορηγηθεί πλήρης πρόσβαση στις αρμόδιες αρχές των κρατών μελών, των συμβαλλόμενων μερών της αναθεωρημένης σύμβασης για τη ναυσιπλοΐα στον Ρήνο και τρίτων χωρών που είναι επιφορτισμένες με καθήκοντα σχετικά με την εφαρμογή της οδηγίας (ΕΕ) 2016/1629 και της οδηγίας 2005/44/ΕΚ του Ευρωπαϊκού Κοινοβουλίου και του Συμβουλίου (2).
(2)
Η πλήρης πρόσβαση δίνει στα κράτη μέλη τη δυνατότητα να συνεργάζονται μεταξύ τους, καθώς και με τρίτες χώρες, και να συντονίζουν τις εργασίες τους όσον αφορά την επεξεργασία δεδομένων σχετικών με τα σκάφη που είναι καταχωρισμένα στην EHDB.
(3)
Η πρόσβαση στην EHDB μόνο για ανάγνωση θα πρέπει να παρασχεθεί και σε άλλες αρχές, προκειμένου να εκτελούν διοικητικά μέτρα για τη διασφάλιση της διαχείρισης της κυκλοφορίας και των υποδομών στις εσωτερικές πλωτές οδούς, τη διατήρηση ή την επιβολή της ασφάλειας της ναυσιπλοΐας και τη συλλογή στατιστικών δεδομένων.
(4)
Για να εξασφαλισθεί η εύρυθμη λειτουργία της EHDB και να διευκολυνθεί η επαλήθευση των αιτημάτων πρόσβασης στην EHDB, τα κράτη μέλη, τα συμβαλλόμενα μέρη της αναθεωρημένης σύμβασης για τη ναυσιπλοΐα στον Ρήνο και οι σχετικές τρίτες χώρες θα πρέπει να ορίσουν ενιαίο σημείο επαφής.
(5)
Κρίνεται σκόπιμο να καθοριστούν οι ενέργειες στις οποίες θα πρέπει να προβαίνουν τα κράτη μέλη κατά την παροχή πρόσβασης στην EHDB μόνο για ανάγνωση, ώστε να εξασφαλίζονται η ασφάλεια των δεδομένων και η εύρυθμη λειτουργία της EHDB.
(6)
Χρειάζονται ποιοτικά, συγκρίσιμα, επικαιροποιημένα, αξιόπιστα και εναρμονισμένα δεδομένα σχετικά με τα σκάφη εσωτερικής ναυσιπλοΐας, ώστε να διευκολύνεται η επαλήθευση των τρεχόντων και των παρελθόντων δεδομένων σκάφους και των πληροφοριών που σχετίζονται με εκδοθέντα πιστοποιητικά και νέες αιτήσεις πιστοποιητικών. Συνεπώς, θα πρέπει να καθοριστεί αναλυτικός κατάλογος δεδομένων σχετικών με τα σκάφη.
(7)
Οι προδιαγραφές θα πρέπει να παραμείνουν τεχνολογικά ουδέτερες και ανοικτές σε καινοτόμες τεχνολογίες. Θα πρέπει να εφαρμόζονται η αρχή «μόνον άπαξ» και η αρχή της διαλειτουργικότητας εκ προεπιλογής. Είναι σκόπιμο να ληφθούν δεόντως υπόψη οι αρχές και οι συστάσεις που παρατίθενται στο σχέδιο δράσης της ΕΕ για την ηλεκτρονική διακυβέρνηση 2016-2020 (3) και στο ευρωπαϊκό πλαίσιο διαλειτουργικότητας (4).
(8)
Στις περιπτώσεις που τα μέτρα που προβλέπονται από τον παρόντα κανονισμό συνεπάγονται την επεξεργασία δεδομένων προσωπικού χαρακτήρα, η επεξεργασία θα πρέπει να διενεργείται σύμφωνα με το ενωσιακό δίκαιο για την προστασία των δεδομένων προσωπικού χαρακτήρα, και ειδικότερα σύμφωνα με τον κανονισμό (ΕΕ) 2018/1725 του Ευρωπαϊκού Κοινοβουλίου και του Συμβουλίου (5) όσον αφορά την επεξεργασία από την Ευρωπαϊκή Επιτροπή και τον κανονισμό (ΕΕ) 2016/679 του Ευρωπαϊκού Κοινοβουλίου και του Συμβουλίου (6) όσον αφορά την επεξεργασία από τις αρμόδιες αρχές των κρατών μελών.
(9)
Ο Ευρωπαίος Επόπτης Προστασίας Δεδομένων κλήθηκε να γνωμοδοτήσει σύμφωνα με το άρθρο 42 του κανονισμού (ΕΕ) 2018/1725.
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Αντικείμενο και πεδίο εφαρμογής
Ο παρών κανονισμός προβλέπει κανόνες για τη συλλογή και την επεξεργασία των δεδομένων που τηρούνται στην ευρωπαϊκή βάση δεδομένων σκαφών (European Hull Data Base/EHDB) η οποία αναφέρεται στο άρθρο 19 της οδηγίας (ΕΕ) 2016/1629, καθώς και την πρόσβαση στα εν λόγω δεδομένα, τους επιτρεπόμενους τύπους πρόσβασης και τις οδηγίες σχετικά με τη χρήση και τη λειτουργία της βάσης δεδομένων.
Άρθρο 2
Συλλογή δεδομένων
Τα κράτη μέλη καταχωρίζουν στην EHDB τα δεδομένα ταυτοποίησης σκάφους που αναφέρονται στο παράρτημα 1 του παρόντος κανονισμού.
Άρθρο 3
Πλήρης πρόσβαση και επεξεργασία των δεδομένων στην EHDB
1.   Οι αρμόδιες αρχές των κρατών μελών, τα συμβαλλόμενα μέρη της αναθεωρημένης σύμβασης για τη ναυσιπλοΐα στον Ρήνο και τρίτες χώρες που είναι επιφορτισμένες με καθήκοντα σχετικά με την εφαρμογή της οδηγίας (ΕΕ) 2016/1629 και της οδηγίας 2005/44/ΕΚ έχουν πρόσβαση στα δεδομένα και τα επεξεργάζονται, ώστε να υποστηρίζεται η εκτέλεση των διοικητικών μέτρων για τη διατήρηση της ασφάλειας και τη διευκόλυνση της ναυσιπλοΐας και να εξασφαλίζεται η εφαρμογή της οδηγίας (ΕΕ) 2016/1629.
2.   Κάθε κράτος μέλος, συμβαλλόμενο μέρος της αναθεωρημένης σύμβασης για τη ναυσιπλοΐα στον Ρήνο και τρίτη χώρα που αναφέρεται στην παράγραφο 1 κοινοποιεί στην Επιτροπή τις ονομασίες και τις διευθύνσεις των αρμόδιων αρχών που αναφέρονται στην παράγραφο 1.
3.   Τα κράτη μέλη μεριμνούν για τη συνοχή μεταξύ των δεδομένων που τηρούνται στα μητρώα που αναφέρονται στο άρθρο 17 της οδηγίας (ΕΕ) 2016/1629 και των δεδομένων που καταχωρίζονται στην EHDB.
4.   Η πλήρης πρόσβαση στην EHDB χορηγείται σύμφωνα με το παράρτημα 3 του παρόντος κανονισμού.
Άρθρο 4
Πρόσβαση στην EHDB μόνο για ανάγνωση
1.   Για την εκτέλεση διοικητικών μέτρων που αφορούν τη διασφάλιση της διαχείρισης της κυκλοφορίας και των υποδομών στις εσωτερικές πλωτές οδούς, τη διατήρηση ή την επιβολή της ασφάλειας της ναυσιπλοΐας και τη συλλογή στατιστικών δεδομένων, επιτρέπεται να χορηγείται πρόσβαση στην EHDB μόνο για ανάγνωση σε αρχές —πλην αυτών που αναφέρονται στο άρθρο 3— των κρατών μελών, των συμβαλλόμενων μερών της αναθεωρημένης σύμβασης για τη ναυσιπλοΐα στον Ρήνο και τρίτων χωρών που αναφέρονται στο άρθρο 3 παράγραφος 1 του παρόντος κανονισμού.
2.   Κάθε κράτος μέλος, συμβαλλόμενο μέρος της αναθεωρημένης σύμβασης για τη ναυσιπλοΐα στον Ρήνο ή τρίτη χώρα κοινοποιεί στην Επιτροπή τις ονομασίες και τις διευθύνσεις των φορέων που αναφέρονται στην παράγραφο 1, προσδιορίζοντας το προφίλ χρήστη τους σύμφωνα με το παράρτημα 2 του παρόντος κανονισμού.
3.   Η πρόσβαση στην EHDB μόνο για ανάγνωση χορηγείται σύμφωνα με το παράρτημα 4 του παρόντος κανονισμού.
Άρθρο 5
Ενιαίο σημείο επαφής για την EHDB
1.   Κάθε κράτος μέλος, συμβαλλόμενο μέρος της αναθεωρημένης σύμβασης για τη ναυσιπλοΐα στον Ρήνο και τρίτη χώρα που αναφέρεται στο άρθρο 3 παράγραφος 1 ορίζει ενιαίο σημείο επαφής για την Επιτροπή και τα λοιπά κράτη μέλη, ώστε να διευκολύνεται η ανταλλαγή πληροφοριών σχετικά με την επικύρωση της πρόσβασης σύμφωνα με τα άρθρα 3 και 4. Οι κοινοποιήσεις του άρθρου 3 παράγραφος 2 και του άρθρου 4 παράγραφος 2 πραγματοποιούνται με καταχώριση των σχετικών πληροφοριών στην EHDB.
2.   Το ενιαίο σημείο επαφής επιλέγεται μεταξύ των αρμόδιων αρχών που αναφέρονται στο άρθρο 3 παράγραφος 1 του παρόντος κανονισμού.
3.   Κάθε κράτος μέλος, συμβαλλόμενο μέρος της αναθεωρημένης σύμβασης για τη ναυσιπλοΐα στον Ρήνο και τρίτη χώρα που αναφέρεται στο άρθρο 3 παράγραφος 1 του παρόντος κανονισμού κοινοποιεί στην Επιτροπή τις ονομασίες και τα στοιχεία επικοινωνίας του ενιαίου σημείου επαφής για την EHDB.
Άρθρο 6
Έναρξη ισχύος
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 20 Ιανουαρίου 2020.
Για την Επιτροπή
Η Πρόεδρος
Ursula VON DER LEYEN
(1)  ΕΕ L 252 της 16.9.2016, σ. 118.
(2)  Οδηγία 2005/44/ΕΚ του Ευρωπαϊκού Κοινοβουλίου και του Συμβουλίου, της 7ης Σεπτεμβρίου 2005, σχετικά με τις εναρμονισμένες υπηρεσίες πληροφοριών εσωτερικής ναυσιπλοΐας (ΥΠΕΝ) στις εσωτερικές πλωτές οδούς της Κοινότητας (ΕΕ L 255 της 30.9.2005, σ. 152).
(3)  Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών με τίτλο «Σχέδιο δράσης της ΕΕ για την ηλεκτρονική διακυβέρνηση 2016-2020 — Επιτάχυνση του ψηφιακού μετασχηματισμού της διακυβέρνησης» [COM(2016) 179 final].
(4)  Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών με τίτλο «Ευρωπαϊκό πλαίσιο διαλειτουργικότητας — Στρατηγική εφαρμογής» [COM(2017) 134].
(5)  Κανονισμός (ΕΕ) 2018/1725 του Ευρωπαϊκού Κοινοβουλίου και του Συμβουλίου, της 23ης Οκτωβρίου 2018, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα θεσμικά και λοιπά όργανα και τους οργανισμούς της Ένωσης και την ελεύθερη κυκλοφορία των δεδομένων αυτών, και για την κατάργηση του κανονισμού (ΕΚ) αριθ. 45/2001 και της απόφασης αριθ. 1247/2002/ΕΚ (ΕΕ L 295 της 21.11.2018, σ. 39).
(6)  Κανονισμός (ΕΕ) 2016/679 του Ευρωπαϊκού Κοινοβουλίου και του Συμβουλίου, της 27ης Απριλίου 2016, για την προστασία των φυσικών προσώπων έναντι της επεξεργασίας των δεδομένων προσωπικού χαρακτήρα και για την ελεύθερη κυκλοφορία των δεδομένων αυτών και την κατάργηση της οδηγίας 95/46/ΕΚ (Γενικός Κανονισμός για την Προστασία Δεδομένων) (ΕΕ L 119 της 4.5.2016, σ. 1).
ΠΑΡΑΡΤΗΜΑ 1
Δεδομένα ταυτοποίησης σκάφους
Ο κατάλογος δεδομένων ταυτοποίησης σκάφους κατά το παράρτημα 2 του εφαρμοστέου ευρωπαϊκού προτύπου καθορισμού τεχνικών προδιαγραφών για τα σκάφη εσωτερικής ναυσιπλοΐας είναι αυτός που αναφέρεται στο παράρτημα II της οδηγίας (ΕΕ) 2016/1629.
ΠΑΡΑΡΤΗΜΑ 2
Προφίλ χρηστών και δικαιώματα πρόσβασης
1.1.
Η Επιτροπή χορηγεί σε μεμονωμένους χρήστες δικαιώματα πρόσβασης αντίστοιχα των προφίλ χρηστών που παρατίθενται στον πίνακα 1.
1.2.   
Επίσης, η Επιτροπή δύναται να χορηγεί πρόσβαση στην EHDB σε διεθνείς οργανισμούς και αρχές τρίτης χώρας, σύμφωνα με το άρθρο 19 παράγραφος 5 της οδηγίας (ΕΕ) 2016/1629, υπό την προϋπόθεση ότι πληρούνται οι απαιτήσεις που καθορίζονται στο άρθρο 46 του κανονισμού (ΕΕ) 2018/1725. Τα προφίλ χρηστών ή τα δικαιώματα πρόσβασής τους είναι δυνατόν να περιοριστούν ανάλογα με το αποτέλεσμα της αξιολόγησης του επιπέδου προστασίας των δεδομένων προσωπικού χαρακτήρα των φυσικών προσώπων.
Προφίλ χρηστών
Ορισμός
Δικαιώματα πρόσβασης
Αρχή Τεχνικής Πιστοποίησης
Αρμόδια αρχή ή φορέας επιθεώρησης που εκδίδει ενωσιακά πιστοποιητικά εσωτερικής ναυσιπλοΐας σύμφωνα με το άρθρο 6 της οδηγίας (ΕΕ) 2016/1629
Ή
Φορέας επιθεώρησης που εκδίδει πιστοποιητικό δυνάμει του άρθρου 22 της αναθεωρημένης σύμβασης για τη ναυσιπλοΐα στον Ρήνο
Ή
Παρόμοια αρμόδια αρχή τρίτων χωρών που είναι επιφορτισμένη με καθήκοντα σχετικά με την εφαρμογή της οδηγίας (ΕΕ) 2016/1629
Ή
Αρμόδια αρχή που εκδίδει τον ενιαίο ευρωπαϊκό αριθμό ταυτοποίησης σκάφους σύμφωνα με το άρθρο 18 της οδηγίας (ΕΕ) 2016/1629
Πλήρης πρόσβαση
Αρχή ΥΠΕΝ
Αρμόδια αρχή για τις εφαρμογές ΥΠΕΝ και για τη διεθνή ανταλλαγή δεδομένων σύμφωνα με το άρθρο 8 της οδηγίας 2005/44/ΕΚ
Ή
Οργανισμός που έχει ορισθεί ή του έχει ανατεθεί να λειτουργεί το σύστημα ΥΠΕΝ και να παρέχει υπηρεσίες ΥΠΕΝ όπως ορίζονται στην οδηγία 2005/44/ΕΚ
Πλήρης πρόσβαση (μόνο για την εφαρμογή της οδηγίας 2005/44/ΕΚ)
Στατιστικές υπηρεσίες
Εθνικές ή διεθνείς υπηρεσίες επιφορτισμένες με τη συλλογή στατιστικών δεδομένων
Πρόσβαση μόνο για ανάγνωση, προς καθορισμό ανάλογα με το αποτέλεσμα της αξιολόγησης του επιπέδου προστασίας των δεδομένων προσωπικού χαρακτήρα των φυσικών προσώπων
Διεθνείς οργανισμοί
Εξουσιοδοτημένοι χρήστες σε διεθνείς οργανισμούς
Πρόσβαση μόνο για ανάγνωση, προς καθορισμό ανάλογα με το αποτέλεσμα της αξιολόγησης του επιπέδου προστασίας των δεδομένων προσωπικού χαρακτήρα των φυσικών προσώπων
Λοιποί φορείς
Όλοι οι φορείς διασφάλισης της διαχείρισης της κυκλοφορίας και των υποδομών στις εσωτερικές πλωτές οδούς, καθώς και της διατήρησης ή της επιβολής της ασφάλειας της ναυσιπλοΐας, όπως:
—
αρμόδια αρχή διαχείρισης της κυκλοφορίας
—
χειριστής υδατοφραγμάτων ή γεφυρών
—
πάροχος υπηρεσιών διάσωσης και έκτακτης ανάγκης
—
αρχές επιβολής του νόμου
—
φορέας διερεύνησης ατυχημάτων
Πρόσβαση μόνο για ανάγνωση
Υπάλληλοι της Επιτροπής
Εξουσιοδοτημένοι χρήστες
α) )
αρμόδιοι για την τήρηση της EHDB ή
β) )
αρμόδιοι για τις πολιτικές εσωτερικής ναυσιπλοΐας
Πάροχος τεχνικών λύσεων για όλες τις λειτουργίες.
Πρόσβαση μόνο για ανάγνωση
ΠΑΡΑΡΤΗΜΑ 3
Πλήρης πρόσβαση και επεξεργασία δεδομένων στην EHDB
1.   
Η επικύρωση πλήρους πρόσβασης και επεξεργασίας των δεδομένων της EHDB πραγματοποιείται ως εξής:
α)
υποβολή αιτήματος μέσω της EHDB για τη δημιουργία λογαριασμού που επιτρέπει πλήρη πρόσβαση και επεξεργασία των δεδομένων·
β)
επικύρωση από το αρμόδιο ενιαίο σημείο επαφής για την EHDB·
γ)
ενεργοποίηση του λογαριασμού.
2.
Η Επιτροπή δύναται να απενεργοποιήσει τον λογαριασμό, εάν ο χρήστης δεν πληροί τις απαιτήσεις του παρόντος κανονισμού.
ΠΑΡΑΡΤΗΜΑ 4
Πρόσβαση στην EHDB μόνο για ανάγνωση
1.
Η επικύρωση πρόσβασης στην EHDB μόνο για ανάγνωση πραγματοποιείται ως εξής:
α)
υποβολή αιτήματος μέσω της EHDB για τη δημιουργία λογαριασμού που επιτρέπει πρόσβαση στη βάση δεδομένων μόνο για ανάγνωση·
β)
επικύρωση από το αρμόδιο ενιαίο σημείο επαφής για την EHDB·
γ)
ενεργοποίηση του λογαριασμού.
2.
Η Επιτροπή δύναται να απενεργοποιήσει τον λογαριασμό, εάν ο χρήστης δεν πληροί τις απαιτήσεις του παρόντος κανονισμού.
3.
Οι αρμόδιες αρχές φέρουν την ευθύνη της τακτικής παρακολούθησης και επαλήθευσης της πρόσβασης που παρέχουν στις αρχές που αναφέρονται στο άρθρο 4 παράγραφος 1.
ΠΑΡΑΡΤΗΜΑ 5
Λειτουργίες
Οι ακόλουθες λειτουργίες παρέχονται μέσω της EHDB:
1.
Επαλήθευση του ενιαίου ευρωπαϊκού αριθμού ταυτοποίησης σκάφους (ΕΝΙ) στην EHDB:
Η EHDB επιτρέπει στις αρμόδιες αρχές να ελέγχουν, είτε βάσει του ENI είτε βάσει των δεδομένων ταυτοποίησης σκάφους, κατά πόσον ένα σκάφος είναι ήδη καταχωρισμένο στο σύστημα.
2.
Πρόσβαση σε δεδομένα σχετικά με πιστοποιητικά σκαφών:
Η EHDB παρέχει πρόσβαση σε δεδομένα σχετικά με πιστοποιητικά σκαφών (που έχουν εκδοθεί σύμφωνα με την οδηγία (ΕΕ) 2016/1629) και δεδομένα ταυτοποίησης σκάφους, όπως αυτά διατίθενται από τα εθνικά μητρώα.
3.
Πρόσβαση σε δεδομένα τυχόν απορριφθεισών ή εκκρεμών αιτήσεων πιστοποιητικών
Η EHDB παρέχει πρόσβαση σε δεδομένα σχετικά με την κατάσταση (απορριφθείσα ή εκκρεμής) αιτήσεων πιστοποιητικών σύμφωνα με την οδηγία (ΕΕ) 2016/1629.
4.
Πρόσβαση σε ψηφιακό αντίγραφο πιστοποιητικών σκάφους:
Η EHDB παρέχει πρόσβαση σε ψηφιακό αντίγραφο όλων των πιστοποιητικών που έχουν εκδοθεί από αρμόδιες αρχές σύμφωνα με την οδηγία (ΕΕ) 2016/1629.
5.
Παραγωγή στατιστικών στοιχείων:
Η EHDB διαθέτει λειτουργίες μέσω των οποίων παρέχονται δεδομένα για την εξαγωγή στοιχείων από εξουσιοδοτημένους χρήστες για στατιστικούς σκοπούς.
6.
Διαχείριση πρόσβασης χρηστών:
Η πρόσβαση των χρηστών στην EHDB γίνεται μέσω της Υπηρεσίας Ταυτοποίησης της Ευρωπαϊκής Επιτροπής (EU Login).

Summary:
Εσωτερική ναυσιπλοΐα — Πλοία
Εσωτερική ναυσιπλοΐα — Πλοία
 
ΣΥΝΟΨΗ ΤΩΝ ΑΚΟΛΟΥΘΩΝ ΚΕΙΜΕΝΩΝ: 
Κατ’ εξουσιοδότηση κανονισμός (ΕΕ) 2020/474 σχετικά με την ευρωπαϊκή βάση δεδομένων σκαφών
Οδηγία (ΕΕ) 2016/1629 σχετικά με τις τεχνικές προδιαγραφές για τα πλοία εσωτερικής ναυσιπλοΐας
Κανονισμός (ΕE) 2016/1628 σχετικά με τις απαιτήσεις που αφορούν τα όρια εκπομπών για τους αέριους και σωματιδιακούς ρύπους και την έγκριση τύπου για κινητήρες εσωτερικής καύσης για μη οδικά κινητά μηχανήματα
Οδηγία 2010/35/ΕΕ σχετικά με τον μεταφερόμενο εξοπλισμό υπό πίεση
Οδηγία 2009/100/ΕΚ περί αμοιβαίας αναγνωρίσεως των πιστοποιητικών αξιοπλοΐας πλοίων εσωτερικής ναυσιπλοΐας
Οδηγία 2008/68/ΕΚ σχετικά με τις εσωτερικές μεταφορές επικίνδυνων εμπορευμάτων
ΠΟΙΟΣ ΕΙΝΑΙ Ο ΣΚΟΠΟΣ ΤΗΣ ΝΟΜΟΘΕΣΙΑΣ;
Θεσπίζει ένα σύστημα τεχνικών προδιαγραφών για τα πλοία εσωτερικής ναυσιπλοΐας και συγκροτεί σύστημα επιθεώρησης. Επιδιώκει να καταστήσει ταυτόσημες τις απαιτήσεις για τα πιστοποιητικά ναυσιπλοΐας στις εσωτερικές πλωτές οδούς σε ολόκληρη την Ευρωπαϊκή Ένωση (ΕΕ), απλοποιώντας τους κανόνες και ενισχύοντας την ασφάλεια. Εισάγει ειδικούς κανόνες αναφορικά με:τη μεταφορά εξοπλισμού υπό πίεση και επικίνδυνων εμπορευμάτων·τα όρια εκπομπών ρύπων για τους κινητήρες·αμοιβαίες ρυθμίσεις για την αναγνώριση των πιστοποιητικών·την ευρωπαϊκή βάση δεδομένων σκαφών (EHDB).
ΒΑΣΙΚΑ ΣΗΜΕΙΑ
Η οδηγία (EE) 2016/1629 θεσπίζει τεχνικές προδιαγραφές για τα πλοία εσωτερικής ναυσιπλοΐας. Καθορίζει τις τεχνικές προδιαγραφές για ασφαλή ναυσιπλοΐα στις εσωτερικές πλωτές οδούς που αναφέρονται σε παράρτημα, οι οποίες κατηγοριοποιούνται ως ζώνες 1, 2, 3 ή 4, παράλληλα με τη ζώνη R (ειδικές ρυθμίσεις για την Αναθεωρημένη σύμβαση για τη ναυσιπλοΐα στον Ρήνο). Δεν εφαρμόζεται στα οχηματαγωγά πλοία, στα πλοία του πολεμικού ναυτικού και στα περισσότερα ποντοπόρα σκάφη, συμπεριλαμβανομένων των ρυμουλκών και ωστικών ρυμουλκών που μπορεί να δραστηριοποιούνται μόνον περιστασιακά σε εσωτερικές πλωτές οδούς.
Πιστοποιητικά εσωτερικής ναυσιπλοΐας
Οι χώρες της ΕΕ πρέπει να διασφαλίζουν ότι τα σκάφη που δραστηριοποιούνται στις εσωτερικές πλωτές οδούς της ΕΕ έχουν κατασκευαστεί και συντηρούνται σύμφωνα με την οδηγία αυτή. Το πιστοποιητικό εσωτερικής ναυσιπλοΐας πρέπει να εκδίδεται μετά από τεχνική επιθεώρηση πριν το σκάφος αρχίσει να εκτελεί δρομολόγια. Οι αρχές μπορούν να εκδίδουν προσωρινά πιστοποιητικά σε περίπτωση απώλειας ή φθοράς υπάρχοντος πιστοποιητικού ή σε εξαιρετικές περιπτώσεις που αναφέρονται στα παραρτήματα. Η διάρκεια ισχύος των πιστοποιητικών εσωτερικής ναυσιπλοΐας όσον αφορά σκάφη που έχουν κατασκευαστεί πρόσφατα δεν πρέπει να υπερβαίνει τα 5 έτη για τα επιβατηγά πλοία και τα ταχύπλοα ή τα 10 έτη για όλα τα υπόλοιπα σκάφη. Κατ’ εξαίρεση, η ισχύς μπορεί να παραταθεί για διάστημα έως 6 μηνών χωρίς άλλη επιθεώρηση. Σε περίπτωση που σημαντικές μετατροπές ή επισκευές επηρεάζουν τη στερεότητα της κατασκευής, τις ιδιότητες πλεύσης, ελιγμών ή τα ιδιαίτερα χαρακτηριστικά, το σκάφος πρέπει να περάσει πάλι από επιθεώρηση πριν αρχίσει να εκτελεί ξανά δρομολόγια. Εάν κάποιο πιστοποιητικό δεν ανανεωθεί, η εθνική αρχή πρέπει να αναφέρει τους λόγους στους οποίους βασίζεται αυτή της η απόφαση, και να ενημερώνει τον ιδιοκτήτη σχετικά με τη διαδικασία και τις προθεσμίες προσφυγής. Οι χώρες της ΕΕ μπορούν να αναγνωρίζουν τα πιστοποιητικά ναυσιπλοΐας σκαφών από τρίτες χώρες εν αναμονή ρητών συμφωνιών.Ταυτοποίηση
Οι χώρες της ΕΕ διασφαλίζουν ότι οι οριζόμενες από αυτές αρχές θα αποδίδουν σε κάθε σκάφος ενιαίο ευρωπαϊκό αριθμό ταυτοποίησης πλοίου (ΕΝΙ), ο οποίος παραμένει αμετάβλητος σε όλη τη διάρκεια του βίου του σκάφους.
Ευρωπαϊκή βάση δεδομένων σκαφώνΟ κατ’ εξουσιοδότηση κανονισμός (ΕΕ) 2020/474 της Επιτροπής θέτει κανόνες για τη συλλογή, την επεξεργασία και πρόσβαση δεδομένων στην EHDB. Για την εφαρμογή μέτρων υποστήριξης στην EHDB που εγγυώνται την ασφάλεια και διευκολύνουν τη ναυσιπλοΐα και για τον τρόπο εφαρμογής της οδηγίας (ΕΕ) 2016/1629 αρμόδια είναι η Ευρωπαϊκή Επιτροπή. Οι χώρες της ΕΕ φροντίζουν ώστε οι αρχές τους να επικαιροποιούν τη βάση δεδομένων για τη διασφάλιση της εφαρμογής της οδηγίας, της διαχείρισης της ναυσιπλοΐας και των υποδομών, τη διατήρηση της ασφάλειας και της συλλογής στατιστικών δεδομένων, μέσω:της καταχώρισης δεδομένων αναγνώρισης και περιγραφής του σκάφους·της καταχώρισης των πιστοποιητικών που εκδίδονται, ανανεώνονται, αντικαθίστανται ή αποσύρονται, με ψηφιακό αντίγραφο όλων των πιστοποιητικών που εκδίδονται σύμφωνα με την οδηγία αυτή·της καταχώρισης δεδομένων σχετικά με όλες τις αιτήσεις για πιστοποιητικό που απορρίπτονται ή εκκρεμούν·της διαγραφής δεδομένων που αφορούν ένα σκάφος όταν αυτό προορίζεται για διάλυση·της καταγραφής κάθε τροποποίησης των παραπάνω δεδομένων. Οι αρχές μπορούν να μεταβιβάζουν, κατά περίπτωση, δεδομένα προσωπικού χαρακτήρα σε χώρα εκτός ΕΕ ή διεθνή οργανισμό. Κάθε επεξεργασία δεδομένων προσωπικού χαρακτήρα από τις χώρες μέλη διενεργείται σύμφωνα με τη νομοθεσία της ΕΕ σχετικά με την προστασία των δεδομένων προσωπικού χαρακτήρα, και ιδίως τον κανονισμό (ΕΕ) 2016/679 (ΓΚΠΔ). Η Επιτροπή μπορεί, κατά περίπτωση, να μεταβιβάζει δεδομένα προσωπικού χαρακτήρα ή να παρέχει πρόσβαση στην EHDB σε αρχή χώρας εκτός ΕΕ ή διεθνή οργανισμό υπό τον όρο ότι πληρούνται οι απαιτήσεις του κανονισμού (ΕΕ) 2018/1725 (βλέπε σύνοψη). Ανατίθεται στην Επιτροπή η εξουσία να εκδίδει κατ’ εξουσιοδότηση πράξεις που περιλαμβάνουν:τα δεδομένα που οφείλουν να καταχωρίζουν στη βάση δεδομένων οι χώρες της ΕΕ·τους τύπους πρόσβασης που επιτρέπονται·οδηγίες σχετικά με τη χρήση και τη λειτουργία της βάσης δεδομένων, ιδίως όσον αφορά την ασφάλεια, την κωδικοποίηση και την επεξεργασία των δεδομένων. Τεχνικές προδιαγραφές
Οι τεχνικές προδιαγραφές για τα σκάφη στις ζώνες 1, 2, 3 και 4 είναι αυτές που παρατίθενται στο πρότυπο ES-TRIN 2019/1, το οποίο κατάρτισε η Ευρωπαϊκή επιτροπή για την εκπόνηση προτύπων στον τομέα της εσωτερικής ναυσιπλοΐας (CESNI).
ΕπιθεωρήσειςΟι χώρες της ΕΕ συγκροτούν φορείς επιθεώρησης που αποτελούνται από έναν τουλάχιστον εκπρόσωπο από τις ακόλουθες κατηγορίες:υπάλληλοι της αρμόδιας για την εσωτερική ναυσιπλοΐα αρχής·εμπειρογνώμονες σε θέματα ναυπήγησης σκαφών εσωτερικής ναυσιπλοΐας και των κινητήρων τους·ναυτικοί εμπειρογνώμονες με άδεια πλοιάρχου εσωτερικής ναυσιπλοΐας η οποία επιτρέπει στον κάτοχό της να κυβερνήσει το σκάφος που πρόκειται να ελεγχθεί·εμπειρογνώμονες σε θέματα παραδοσιακών σκαφών για την επιθεώρηση παραδοσιακού σκάφους. Οι χώρες της ΕΕ μεριμνούν ώστε οι φορείς που έχουν ορίσει να διενεργούν τις αρχικές, περιοδικές, ειδικές και εθελοντικές επιθεωρήσεις που αναφέρονται στην οδηγία αυτή.Εξαιρέσεις για ορισμένες κατηγορίες σκαφώνυτόχρονα με τη διατήρηση επαρκούς επιπέδου ασφάλειας, οι χώρες της ΕΕ μπορούν να προβλέπουν εξαιρέσεις για σκάφη που εκτελούν δρομολόγια σε μη συνδεδεμένες εσωτερικές πλωτές οδούς ή για σκάφη χωρητικότητας νεκρού φορτίου έως 350 τόνων ή που δεν προορίζονται για τη μεταφορά εμπορευμάτων. Για την ενθάρρυνση της καινοτομίας και της ανάπτυξης νέων τεχνολογιών, η Επιτροπή μπορεί να επιτρέπει προσωρινές εξαιρέσεις για εγκαταστάσεις ή σχέδια που διαφέρουν από τα προβλεπόμενα στα παραρτήματα —ή με σκοπό τη διενέργεια δοκιμών— εφόσον το επίπεδο ασφάλειας είναι ικανοποιητικό.Σχετική νομοθεσίαΗ οδηγία 2008/68/ΕΚ προβλέπει κανόνες για ασφαλείς οδικές, σιδηροδρομικές ή εσωτερικές πλωτές μεταφορές επικίνδυνων εμπορευμάτων στην ΕΕ. Καλύπτει επίσης πτυχές όπως η φορτοεκφόρτωση, η μεταφόρτωση σε άλλα μεταφορικά μέσα, καθώς και οι στάσεις κατά τη διάρκεια της μεταφοράς. Επεκτείνει διεθνείς κανόνες ώστε να περιλάβει και τη μεταφορά επικίνδυνων εμπορευμάτων σε εθνικό επίπεδο. Αρκετές εκτελεστικές πράξεις προβλέπουν εξαιρέσεις παρέχοντας τη δυνατότητα να συνυπολογίζονται εθνικές ιδιαιτερότητες, όσον αφορά γενικά τα όρια ποσότητας και τα μεικτά φορτία. Η οδηγία 2009/100/ΕΚ για την αμοιβαία αναγνώριση των πιστοποιητικών αξιοπλοΐας εφαρμόζεται σε πλοία εσωτερικής ναυσιπλοΐας βάρους 20 τόνων και άνω, τα οποία έχουν μήκος λιγότερο από 20 μέτρα ή όγκο μικρότερο από 100 κυβικά μέτρα, τα οποία χρησιμοποιούνται για τη μεταφορά εμπορευμάτων σε εσωτερικές πλωτές οδούς. Βάσει της νομοθεσίας, οι χώρες της ΕΕ:καθορίζουν τις διαδικασίες για την έκδοση πιστοποιητικών αξιοπλοΐας·αναγνωρίζουν τα πιστοποιητικά αξιοπλοΐας που εκδίδονται από άλλη χώρα της ΕΕ ως εάν τα πιστοποιητικά είχαν εκδοθεί από αυτές·μπορούν να σταματούν ένα πλοίο εφόσον αυτό είναι σε κατάσταση η οποία αποτελεί κίνδυνο για τη γύρω περιοχή, μέχρις ότου επισκευαστούν οι βλάβες. Η οδηγία 2010/35/ΕΕ θέτει λεπτομερείς κανόνες σχετικά με τον μεταφερόμενο εξοπλισμό υπό πίεση*, ώστε να ενισχυθεί η ασφάλεια και να εξασφαλιστεί η ελεύθερη κυκλοφορία εντός της ΕΕ. Επικαιροποιεί προηγούμενη νομοθεσία, ιδίως όσον αφορά τις απαιτήσεις συμμόρφωσης, τις αξιολογήσεις της συμμόρφωσης και τους περιοδικούς ελέγχους. Η οδηγία αφορά τις οδικές και σιδηροδρομικές μεταφορές, καθώς και τις μεταφορές μέσω εσωτερικών πλωτών οδών. Παράλληλα, συνδέεται στενά με την οδηγία 2008/68/ΕΚ. Ο κανονισμός (ΕE) 2016/1628 (βλέπε σύνοψη) καθορίζει τα όρια εκπομπών ρύπων για τους νέους κινητήρες που πρόκειται να τοποθετηθούν σε μη οδικά κινητά μηχανήματα (συμπεριλαμβανομένων των σκαφών εσωτερικής ναυσιπλοΐας). Ειδικότερα, καθορίζει τα όρια εκπομπών ρύπων σταδίου V και τις ημερομηνίες εφαρμογής τους. Ο κανονισμός αποσκοπεί στη μείωση των εκπομπών ρύπων και στην κατάργηση του εξοπλισμού με τους πιο ρυπογόνους κινητήρες.  
ΑΠΟ ΠΟΤΕ ΕΦΑΡΜΟΖΕΤΑΙ Η ΝΟΜΟΘΕΣΙΑ;
Η οδηγία 2008/68/ΕΚ εφαρμόζεται από τις 20 Οκτωβρίου 2008 και έπρεπε να γίνει νόμος στις χώρες της ΕΕ έως τις 30 Ιουνίου 2009. Η οδηγία 2009/100/ΕΚ κατάργησε και κωδικοποίησε την οδηγία 76/135/ΕΟΚ στις 22 Οκτωβρίου 2009. Η οδηγία 2010/35/ΕΕ εφαρμόζεται από τις 20 Ιουλίου 2010 και έπρεπε να γίνει νόμος στις χώρες της ΕΕ έως τις 30 Ιουνίου 2011. Για τους κινητήρες των σκαφών εσωτερικής ναυσιπλοΐας, ο κανονισμός (ΕE) 2016/1628 εφαρμόζεται από την 1η Ιανουαρίου 2019 για ισχύ κινητήρα μικρότερη των 300 kW και από την 1η Ιανουαρίου 2020 για ισχύ κινητήρα μεγαλύτερη ή ίση με 300 kW. Επιπλέον, προβλέπεται μεταβατική περίοδος 24 μηνών από τις προαναφερθείσες ημερομηνίες. Η οδηγία (ΕΕ) 2016/1629 εφαρμόζεται από τις 6 Οκτωβρίου 2016 και έπρεπε να γίνει νόμος στις χώρες της ΕΕ έως τις 7 Οκτωβρίου 2018. Ο κανονισμός (ΕΕ) 2020/474 εφαρμόζεται από τις 21 Απριλίου 2020.
ΓΕΝΙΚΟ ΠΛΑΙΣΙΟ
Για περισσότερες πληροφορίες, βλέπε:Εσωτερικές πλωτές οδοί (Ευρωπαϊκή Επιτροπή) Πληροφορίες για την CESNI (CESNI).
ΒΑΣΙΚΟΙ ΟΡΟΙ
Μεταφερόμενος εξοπλισμός υπό πίεση: κατηγορία εξοπλισμού που περιλαμβάνει δοχεία πίεσης, δεξαμενές, οχήματα-συστοιχίες, βαγόνια-συστοιχίες, εμπορευματοκιβώτια αερίων πολλαπλών στοιχείων και κυλίνδρους αερίων. Περιλαμβάνονται οι φύσιγγες αερίου, αλλά εξαιρούνται τα αερολύματα, τα ανοικτά κρυογονικά δοχεία, οι κύλινδροι αερίου για αναπνευστικές συσκευές και οι πυροσβεστήρες.
ΒΑΣΙΚΑ ΚΕΙΜΕΝΑ
Κατ’ εξουσιοδότηση κανονισμός (ΕΕ) 2020/474 της Επιτροπής, της 20ής Ιανουαρίου 2020, σχετικά με την ευρωπαϊκή βάση δεδομένων σκαφών (ΕΕ L 100 της 1.4.2020, σ. 12-19)
Οδηγία (ΕΕ) 2016/1629 του Ευρωπαϊκού Κοινοβουλίου και του Συμβουλίου, της 14ης Σεπτεμβρίου 2016, σχετικά με τη θέσπιση τεχνικών προδιαγραφών για τα πλοία εσωτερικής ναυσιπλοΐας, την τροποποίηση της οδηγίας 2009/100/ΕΚ και την κατάργηση της οδηγίας 2006/87/ΕΚ (ΕΕ L 252 της 16.9.2016, σ. 118-176)
Οι διαδοχικές τροποποιήσεις της οδηγίας (EE) 2016/1629 έχουν ενσωματωθεί στο πρωτότυπο κείμενο. Αυτή η ενοποιημένη απόδοση αποτελεί απλώς εργαλείο τεκμηρίωσης.
Κανονισμός (ΕΕ) 2016/1628 του Ευρωπαϊκού Κοινοβουλίου και του Συμβουλίου, της 14ης Σεπτεμβρίου 2016, σχετικά με τις απαιτήσεις που αφορούν τα όρια εκπομπών για τους αέριους και σωματιδιακούς ρύπους και την έγκριση τύπου για κινητήρες εσωτερικής καύσης για μη οδικά κινητά μηχανήματα, για την τροποποίηση των κανονισμών (ΕΕ) αριθ. 1024/2012 και (ΕΕ) αριθ. 167/2013 και για την τροποποίηση και κατάργηση της οδηγίας 97/68/ΕΚ (ΕΕ L 252 της 16.9.2016, σ. 53-117)
Βλέπε ενοποιημένη έκδοση.
Οδηγία 2010/35/ΕΕ του Ευρωπαϊκού Κοινοβουλίου και του Συμβουλίου, της 16ης Ιουνίου 2010, σχετικά με τον μεταφερόμενο εξοπλισμό υπό πίεση και την κατάργηση των οδηγιών του Συμβουλίου 76/767/ΕΟΚ, 84/525/ΕΟΚ, 84/526/ΕΟΚ, 84/527/ΕΟΚ και 1999/36/ΕΚ (ΕΕ L 165 της 30.6.2010, σ. 1-18)
Οδηγία 2009/100/ΕΚ του Ευρωπαϊκού Κοινοβουλίου και του Συμβουλίου, της 16ης Σεπτεμβρίου 2009, περί αμοιβαίας αναγνωρίσεως των πιστοποιητικών αξιοπλοΐας πλοίων εσωτερικής ναυσιπλοΐας (κωδικοποιημένη έκδοση) (EE L 259 της 2.10.2009, σ. 8-13)
Βλέπε ενοποιημένη έκδοση.
Οδηγία 2008/68/ΕΚ του Ευρωπαϊκού Κοινοβουλίου και του Συμβουλίου, της 24ης Σεπτεμβρίου 2008, σχετικά με τις εσωτερικές μεταφορές επικίνδυνων εμπορευμάτων (EE L 260 της 30.9.2008, σ. 13-59)
Βλέπε ενοποιημένη απόδοση.
ΣΥΝΑΦΗ ΚΕΙΜΕΝΑ
Κανονισμός (ΕΕ) 2018/1725 του Ευρωπαϊκού Κοινοβουλίου και του Συμβουλίου, της 23ης Οκτωβρίου 2018, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα θεσμικά και λοιπά όργανα και τους οργανισμούς της Ένωσης και την ελεύθερη κυκλοφορία των δεδομένων αυτών, και για την κατάργηση του κανονισμού (ΕΚ) αριθ. 45/2001 και της απόφασης αριθ. 1247/2002/ΕΚ (ΕΕ L 295 της 21.11.2018, σ. 39-98)
Κανονισμός (ΕΕ) 2016/679 του Ευρωπαϊκού Κοινοβουλίου και του Συμβουλίου, της 27ης Απριλίου 2016, για την προστασία των φυσικών προσώπων έναντι της επεξεργασίας των δεδομένων προσωπικού χαρακτήρα και για την ελεύθερη κυκλοφορία των δεδομένων αυτών και την κατάργηση της οδηγίας 95/46/ΕΚ (Γενικός Κανονισμός για την Προστασία Δεδομένων) (ΕΕ L 119 της 4.5.2016, σ. 1-88)
τελευταία ενημέρωση 13.10.2020